Prijedlog Odluke
	Na temelju članka 40. Zakona o komunalnom gospodarstvu („Narodne novine“ broj 68/18, 110/18. – Odluka USRH i 32/20) i članka 30. Statuta Općine Koprivnički Bregi („Službeni glasnik Koprivničko-križevačke županije“ broj 6/13, 3/18, 6/20, 5/21. i 8/21. – pročišćeni tekst), Općinsko vijeće Općine Koprivnički Bregi na ___. sjednici održanoj ___. prosinca 2022. donijelo je 


ODLUKU
o osnivanju vlastitog pogona za obavljanje komunalnih djelatnosti
na području Općine Koprivnički Bregi

Članak 1.
	Odlukom o osnivanju vlastitog pogona za obavljanje komunalnih djelatnosti na području Općine Koprivnički Bregi (u daljnjem tekstu: Odluka) osniva se Vlastiti pogon za obavljanje komunalnih djelatnosti kao ustrojstvena jedinica Jedinstvenog upravnog odjela Općine Koprivnički Bregi (u daljnjem tekstu: Vlastiti pogon).

Članak 2.
Ovom Odlukom utvrđuju se odredbe o: 
1. komunalnim djelatnostima koje će Vlastiti pogon obavljati, 
2. području na kojem se obavljaju komunalne djelatnosti, 
3. unutarnjem ustrojstvu, organiziranju poslova i poslovodstva Vlastitog pogona,
4. sredstvima koja su potrebna za početak rada Vlastitog pogona te načinu njihovog  pribavljanja ili osiguranja, 
5. aktima poslovanja u Vlastitog pogona,
6. iskazivanje učinka poslovanja Vlastitog pogona, 
7. ograničenjima glede stjecanja, opterećivanja i otuđivanja nekretnina i druge vrste posebne imovine Općine Koprivnički Bregi na kojoj se odvija poslovanje Vlastitog pogona, 
8. načinu nadzora poslovanja Vlastitog pogona od strane Općine Koprivnički Bregi,
9. imenovanju i razrješenju upravitelja Vlastitog pogona, 
10. ukidanju Vlastitog pogona. 

Članak 3.
Vlastiti pogon je samostalan u obavljanju komunalnih djelatnosti. 
Upravitelj Vlastitog pogona je pročelnik Jedinstvenog upravnog odjela Općine Koprivnički Bregi.

Članak 4.
Vlastiti pogon obavlja komunalne djelatnosti kojima se osigurava održavanje komunalne infrastrukture.
Vlastiti pogon će obavljati slijedeće komunalne djelatnosti:
1. održavanje javnih površina na kojima nije dopušten promet motornim vozilima,
2. održavanje građevina javne odvodnje oborinskih voda,
3. održavanje javnih zelenih površina,
4. održavanje građevina, uređaja i predmeta javne namjene,
5. održavanje groblja, 
6. održavanje čistoće javnih površina.
	Obavljanje dijela poslova iz stavka 1. točaka 2. i 6. ovog članka koje Vlastiti pogon ne može u cijelosti samostalno obavljati povjerit će se na obavljanje fizičkim i pravnim osobama temeljem ugovora sukladno odredbama Odluke o komunalnim djelatnostima na području Općine Koprivnički Bregi („Službeni glasnik Koprivničko-križevačke županije“ broj 40/22).

Članak 5.
[bookmark: _gjdgxs]Ukoliko Općina Koprivnički Bregi posebnom odlukom povjeri obavljanje pojedinih komunalnih djelatnosti iz članka 4. ove Odluke drugim pravnim ili fizičkim osobama, Vlastiti pogon neće obavljati te djelatnosti za vrijeme dok su iste povjerene drugoj pravnoj ili fizičkoj osobi.

Članak 6.
Vlastiti pogon će poslove iz članka 4. ove Odluke obavljati na području Općine Koprivnički Bregi.
Vlastiti pogon može komunalne djelatnosti iz članka 4. Ove Odluke obavljati i na području drugih jedinica lokalne samouprave na temelju pisanog ugovora kojeg sklapa općinski načelnik Općine Koprivnički Bregi (u daljnjem tekstu: općinski načelnik).

Članak 7.
Vlastiti pogon nema svojstvo pravne osobe te njegovom djelatnošću i poslovanjem prava i obveze stječe Općina Koprivnički Bregi.

Članak 8.
Upravitelj Vlastitog pogona organizira i vodi rad Vlastitog pogona te odgovora općinskom načelniku za materijalno i financijsko poslovanje kao i za zakonitosti rada Vlastitog pogona. 
Upravitelj Vlastitog pogona: 
- organizira i vodi rad Vlastitog pogona, 
- na temelju ovlasti općinskog načelnika sklapa ugovore s drugim fizičkim i pravnim 
osobama, 
- odgovoran je općinskom načelniku za materijalno i financijsko poslovanje Vlastitog pogona i za zakonitost rada. 

Članak 9.
Pravne, financijsko-računovodstvene, administrativno-tehničke i opće poslove za Vlastiti pogon obavljati će Jedinstveni upravni odjel Općine Koprivnički Bregi. 

Članak 10.
Vlastitom pogonu povjerava se vršenje javnih ovlasti u obavljanju komunalnih djelatnosti, koje javne ovlasti u okviru obavljanja komunalne djelatnosti obuhvaćaju rješavanje u pojedinačnim upravnim stvarima o pravima i obvezama fizičkih i pravnih osoba. 
Za rješavanje drugih pitanja koja se odnose na rad i poslovanje Vlastitog pogona nadležan je općinski načelnik.

Članak 11.
Upravitelj Vlastitog pogona donosi godišnji plan rada uz prethodnu suglasnost općinskog načelnika. 
Upravitelj Vlastitog pogona dužan je podnijeti izvješće o radu Vlastitog pogona s financijskim pokazateljima općinskom načelniku kada on to zatraži, a najmanje jednom godišnje.

Članak 12.
Sredstva za početak rada Vlastitog pogona osiguravaju se u Proračunu Općine Koprivnički Bregi. 
Sredstva za daljnji rad Vlastitog pogona osiguravat će se u Proračunu Općine Koprivnički Bregi na temelju Programa rada i financijskog plana Vlastitog pogona kojeg po suglasnosti općinskog načelnika donosi upravitelj Vlastitog pogona. 
Sredstva za rad i obavljanje komunalnih djelatnosti koje obavlja Vlastiti pogon, osiguravaju se iz komunalne naknade, komunalnog doprinosa, proračuna Općine Koprivnički Bregi i drugih zakonom dopuštenih izvora. 

Članak 13.
 Imovina u vlasništvu Općine Koprivnički Bregi, na kojoj i kojom svoju djelatnost obavlja Vlastiti pogon ne može se opterećivati niti otuđiti bez suglasnosti općinskog načelnika. 

Članak 14.
Unutarnje ustrojstvo Vlastitog pogona urediti će se Pravilnikom o poslovanju vlastitog pogona, kojeg donosi Općinsko vijeće. Općinski načelnik će donijeti sve ostale akte potrebne za poslovanje i rad Vlastitog pogona. 

Članak 15.
Nadzor nad radom Vlastitog pogona obavlja općinski načelnik.

Članak 16.
Odluku o ukidanju vlastitog pogona donosi Općinsko vijeće Općine Koprivnički Bregi.

Članak 17.
Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

OPĆINSKO VIJEĆE 
OPĆINE KOPRIVNIČKI BREGI

KLASA: 363-02/23-01/
URBROJ: 2137-8-23-
Koprivnički Bregi, ________ 2023.

